《社集陈行之家不能往分韵得几字》
元代·龚璛

气如牵丝汗如水，小窗长凭乌皮几。六合一甑蒸雨山，矫然欠伸望诗垒。

城南城北三十里，出门何之茧余趾。平生投辖是谁家，岂不相寻醉乡里。

昨朝疏食常见邀，已怕青鞋在泥滓。高堂众彦集清风，脱略边幅去臧否。

况我从来有成约，往又不勇嗟委靡。江湖虽宽暑雨深，彼蒲与荷美人美。

安得提携冰雪仙，直上虚空驰騄駬。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。